Во помöдз Сыктывдiн районын кыпöдасны кык выль школа.

Сёська сиктын кыпöдасны 115 челядь вылö общеобразовательнöй школа да Нювчим посёлокын 40 челядь вылö ичöт школа – челядьöс видзанiн. Та йылысь сёрнитiсны сöвещание вылын, мый нуöдiс Сыктывкарса промкомбинатын Коми Республикаса архитектура, стрöитчöм да коммунальнöй овмöс кузя министрлысь могъяс збыльмöдысь Игорь Филиппов. Сö­вещание вылын тшöтш вöлiсны промкомбинатса директор Александр Темников, Сыктывдiн районысь администрацияса юрнуöдысьöс вежысь Любовь Доронина.

Сöвещание мунiс сёрнитчöмöн. «Сыктывдiн» муниципальнöй районса администрациялöн да Сыктывкарса промкомбинатлöн юрнуöдысьяс висьталiсны, мый нин вöчöма да мый на колö вöчны, медым стрöитчöмсö эштöдны ас кадö. Кыдзи висьталiс Александр Темников, Сыктывдiн районын велöдан учреждениеяс кыпöдан уджыс мунö урчитöм графикъяс серти. Öнi помалöны чукöртны школасö Сёськаын, мунöны ортсы уджъяс, тайö жö каднас нюжöдöны инженернöй везъяс. Муниципальнöй районса юрнуöдысьöс вежысь пасйис, мый стрöитчысь предприятие уджалö районса администрациякöд топыд йитöдын, ас кадö öтув видлалöны стрöитчöмын да сьöмöн могмöдöмын артмöм сьöкыдлунъяс.

Сöвещание дырйи сiдзжö сёрнитiсны школасö электричествоöн могмöдöм йылысь, пытшкöс уджъяс да öшинь ув мичмöдöм йылысь. Любовь Дорониналöн вöзйöм серти Сёська сиктын сора – моз тöлысьяс чöжöн стрöйбасö эштöдтöдз быд вежон кутасны нуöдны планёркаяс, кöнi кутасны участвуйтны районса администрацияысь, сикт овмöдчöминысь юрнуöдысьяс, пöдрада да субпöдрада организацияясысь, Коми Республикаса архитектура министерствоысь йöз. Урчитöм графикъяс серти Нювчим посёлокын школа - челядьöс видзанiн генпöдрадчик эштöдас тайö во помöдз.

Министрлысь могъяс збыльмöдысь Игорь Филиппов тöдчöдiс, мый выль школа восьтöмыс – зэв виччысяна да яръюгыд лоöмтор, а республикалöн гöгрöс паса воö таысь нöшта на нимкодь. «Коми Республикаса архитектура министерствосянь лоö сетöма став колана отсöгсö», - содтiс министрлысь могъяс збыльмöдысь.